**Životopisi**

**Tea Hatadi** rođena je 1980. Diplomirala je na Akademiji likovnih umjetnosti u Zagrebu gdje nastavlja doktorski studij iz slikarstva. Kao CEEPUS-ova stipendistica 2003. - 2005. studira dva semestra na VŠUP u Pragu u slikarskom studiju i ateljeu K.O.V. Godine 2010. boravi na rezidenciji KulturKontakt Austria u Beču i Kunstenaarlogies u Amersfoortu, NL, a 2016. i 2017. u Frauenfeldu, Švicarska i Bogoti, Kolumbija. Članica je HDLU-a, a od 2010. do 2019. je bila članica HZSU-a kao multimedijalna umjetnica. Svojim radom predstavila se na više od osamdeset izložbi u petnaest zemalja u Europi, Aziji i Južnoj Americi. Za svoj rad koristi različite medije koji čine kompleksnije prostorne i site specific instalacije. Radila je kao voditeljica Galerije PM i Galerije Prsten u HDLU od 2012. do 2015. Ostvarila je više autorskih kustoskih koncepcija i izložbi. Godine 2019. imenovana je ravnateljicom Gradskog muzeja Križevci.

**Josip Konfic** diplomirao je udaraljke na Muzičkoj akademiji u Zagrebu. Sudjelovao je na mnogim državnim natjecanjima u različitim kategorijama, te međunarodnim udaraljkaškim festivalima i seminarima u trinaest svjetskih zemalja. Od 2015. u sklopu Izloga suvremenog zvuka sudjelovao je na projektima *&TD sounds, Through & out of space* i *More light* sa stranim i domaćim umjetnicima. Nastavnik je udaraljki u glazbenoj školi Pavla Markovca u Zagrebu i u glazbenoj školi Alberta Štrige u Križevcima gdje devetu godinu zaredom organizira festival pod nazivom „Večeri udaraljkaša u Križevcima”, a posljednje četiri godine i međunarodno natjecanje „Sonus” za mlade udaraljkaše. Potpisuje nekoliko skladateljskih kompozicije za udaraljke.